Jaime Penedo

Jaime Manuel Penedo Cano, nado na Cidade de Panamá o 26 de setembro de 1981, é un exfutbolista panameño, que xogaba de porteiro. Militou en clubs de seis países, en América e Europa, e foi 137 veces internacional coa selección de Panamá, sendo o segundo futbolista que máis veces vestiu a súa camiseta. Gañou coa selección a Copa Centroamericana de 2009 e participou no Mundial de 2018 en Rusia.

 Traxectoria 
Naceu na Cidade de Panamá, sendo fillo de dous dos numerosos inmigrantes galegos que chegaron ao país procedentes de Boborás. Formouse como gardameta de fútbol no Estudiantes de Panamá e en 1998 debutou co primeiro equipo, no que xogou ata o ano 2002. A continuación pasou polo Plaza Amador e o Árabe Unido, e gañou con este último tanto o Torneo Apertura como o Clausura do ano 2004.

En 2005 aterrou en Europa para xogar en principio no Cagliari italiano, pero acabou rexeitando a oferta do club e viaxou a España, onde despois dun tempo sen equipo fichou polo Osasuna B. Disputou 12 partidos co filial navarro na Segunda División B, e en 2007 marchou a Guatemala, onde asinou co CSD Municipal. Militou durante cinco anos no equipo da Cidade de Guatemala, gañando catro veces o campionato de liga guatemalteco e participando noutras tantas edicións da Liga de Campións da CONCACAF.

En 2013 fichou polo Los Angeles Galaxy dos Estados Unidos. Xogou no equipo californiano ata mediados de 2015, compartindo equipo entre outros con Landon Donovan ou Robbie Keane, e proclamouse campión da MLS na súa primeira tempada. Foi titular na final, na que o seu equipo derrotou na prórroga ao New England Revolution.

En xaneiro de 2016 fichou polo Deportivo Saprissa de Costa Rica, onde xogou ata mediados de 2016. En xuño dese ano, foi contratado polo Dinamo de Bucarest de Romanía, co que xogou dous anos, gañando unha Copa da Liga. En febreiro de 2019 anunciou a súa retirada do fútbol profesional.

 Selección panameña 
Foi 137 veces internacional coa selección de Panamá, sendo o segundo futbolista con máis partidos na historia do combinado, só por detrás de Gabriel Gómez (con 149). Debutou co equipo panameño en xuño de 2013, substituíndo a Francisco Portillo nun partido contra Cuba.

Participou nas Copas de Ouro da CONCACAF de 2005 e 2013, sendo elixido en ambas mellor porteiro do torneo. En 2009 proclamouse con Panamá campión da Copa Centroamericana, despois de derrotar a Costa Rica na final disputada no Estadio Nacional de Tegucigalpa. En 2018 foi un dos 23 futbolistas panameños que participaron n no Mundial de Rusia. Foi titular nos tres encontros da súa selección no Mundial, quedando eliminados na fase de grupos. Tralo remate do torneo anunciou a súa retirada da selección, con 36 anos.

 Palmarés 
Árabe Unido
 Primeira División de Panamá (2): Apertura 2004, Clausura 2004.

Municipal
 Liga Nacional de Guatemala (4): Clausura 2008, Apertura 2009, Clausura 2010, Apertura 2011.

LA Galaxy
 Major League Soccer (1): 2014.

Dinamo de Bucarest
 Cupa Ligii (1): 2016/17.

Selección de Panamá
 Copa Centroamericana (1): 2009.

 Notas 

 Véxase tamén 

 Ligazóns externas 
 Datos do xogador en fichajes.com .

Categoría:Nados en Panamá
Categoría:Nados en 1981
Categoría:Nados na diáspora galega
Categoría:Panameños de ascendencia galega
Categoría:Futbolistas de Panamá
Categoría:Gardametas de fútbol
Categoría:Xogadores do CA Osasuna B
Categoría:Xogadores do Los Angeles Galaxy
Categoría:Xogadores do Deportivo Saprissa
Categoría:Xogadores do FC Dinamo București
Categoría:Xogadores da selección de fútbol de Panamá